
KĖDAINIŲ RAJONO SAVIVALDYBĖS TARYBA

SPRENDIMAS
DĖL KĖDAINIŲ RAJONO SAVIVALDYBĖS ASMENS SU NEGALIA GEROVĖS 
TARYBOS NUOSTATŲ TVIRTINIMO

2024 m. balandžio 26 d. Nr. TS-99
Kėdainiai


Vadovaudamasi Lietuvos Respublikos vietos savivaldos įstatymo 6 straipsnio 14 punktu, 15 straipsnio 2 dalies 4 punktu, Lietuvos Respublikos asmens su negalia teisių apsaugos pagrindų įstatymo 16 straipsnio 1 dalies 9 punktu, Kėdainių rajono savivaldybės taryba n u s p r e n d ž i a:
1. Patvirtinti Kėdainių rajono savivaldybės Asmens su negalia gerovės tarybos nuostatus (pridedama).
2. Paskelbti šį sprendimą Teisės aktų registre ir Kėdainių rajono savivaldybės interneto svetainėje www.kedainiai.lt.




Savivaldybės meras				                    Valentinas Tamulis			                     

2024 m. balandžio 26 d. sprendimu Nr. TS-99

KĖDAINIŲ RAJONO SAVIVALDYBĖS ASMENS SU NEGALIA GEROVĖS TARYBOS NUOSTATAI

I SKYRIUS
BENDROSIOS NUOSTATOS

1. Kėdainių rajono savivaldybės Asmens su negalia gerovės tarybos nuostatai (toliau – Nuostatai) reglamentuoja Kėdainių rajono savivaldybės (toliau – Savivaldybė) Asmens su negalia gerovės tarybos (toliau – Taryba) veiklos tikslus, funkcijas, teises, sudėtį ir darbo organizavimą.
2. Taryba yra visuomeniniais pagrindais prie Savivaldybės tarybos veikianti kolegiali institucija, sudaroma iš Savivaldybės institucijų ir nevyriausybinių organizacijų, atstovaujančių asmenų su negalia interesus, atstovų. 
3. Tarybos sudėtį ir nuostatus tvirtina, keičia ir pildo Savivaldybės taryba.
4. Taryba savo veikloje vadovaujasi Lietuvos Respublikos Konstitucija, Jungtinių tautų neįgaliųjų teisių konvencija, Lietuvos Respublikos asmens su negalia teisių apsaugos pagrindų įstatymu, Lietuvos Respublikos vietos savivaldos įstatymu, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais ir šiais Nuostatais. 
5. Nuostatuose vartojamos sąvokos atitinka Lietuvos Respublikos asmens su negalia teisių apsaugos pagrindų įstatyme, Lietuvos Respublikos nevyriausybinių organizacijų plėtros įstatyme, Lietuvos Respublikos vietos savivaldos įstatyme ir kituose teisės aktuose vartojamas sąvokas. 

II SKYRIUS
TARYBOS VEIKLOS TIKSLAI IR FUNKCIJOS

6. Tarybos veiklos tikslai: 
6.1. bendradarbiaujant su Savivaldybės administracija ir nevyriausybinėmis organizacijomis įgyvendinti asmenų su negalia integraciją srityse, numatytose Lietuvos Respublikos asmens su negalia teisių apsaugos pagrindų įstatyme ir kituose teisės aktuose;
6.2. atstovauti ir ginti asmenų su negalia teises bei teisėtus interesus, užtikrinti jų dalyvavimą sprendžiant Savivaldybės asmenų su negalia integracijos klausimus;
6.3. stiprinti Savivaldybės institucijų ir (ar) įstaigų ir asmenų su negalia organizacijų, veikiančių socialinės integracijos srityje, bendradarbiavimą;
6.4. dalyvauti rengiant ir įgyvendinant asmenų su negalia teisėtų interesų užtikrinimu susijusias programas.
7. Taryba atlieka šias funkcijas:
7.1. bendradarbiauja su valstybės ir savivaldybės institucijomis bei nevyriausybinėmis organizacijomis, dalinantis gerąja patirtimi užtikrinant asmens su negalia teisių apsaugą ir įgyvendinimą, teikia rekomendacijas dėl veiklų tobulinimo;
7.2. renka ir analizuoja informaciją apie asmens su negalia teisių apsaugos pagrindų įstatymo įgyvendinimą savivaldybėje; 
7.3. teikia pasiūlymus ir rekomendacijas Savivaldybės tarybai ir Savivaldybės administracijai dėl asmens su negalia teisių apsaugos politikos įgyvendinimo priemonių, jų tobulinimo, finansavimo ir stebėsenos;
7.4. stiprina Savivaldybės institucijų bei nevyriausybinių organizacijų, veikiančių asmens su negalia socialinės integracijos srityje, bendradarbiavimą; 
7.5. informuoja visuomenę apie Tarybos veiklą;
7.6. inicijuoja konferencijų, seminarų, apskritojo stalo diskusijų ir kitokių panašaus pobūdžio renginių, susijusių su asmenų su negalia teisių užtikrinimu, organizavimą;
7.7. domisi užsienio valstybių patirtimi, sprendžiant asmenų su negalia socialinės integracijos klausimus, ir, esant reikalui, teikia siūlymus bei rekomendacijas Savivaldybės tarybai ir Savivaldybės administracijai dėl bendradarbiavimo su užsienio šalių atitinkamomis institucijomis. 

III SKYRIUS
TARYBOS TEISĖS

8.	Taryba turi teisę:
8.1. nustatyta tvarka gauti iš Savivaldybės institucijų ir įstaigų reikiamą informaciją ir dokumentus, reikalingus Tarybos funkcijoms atlikti;
8.2. deleguoti savo narius į Savivaldybės tarybos, komitetų ir komisijų, Savivaldybės administracijos, jos struktūrinių padalinių posėdžius, kuriuose sprendžiami asmenų su negalia teisių užtikrinimo klausimai;
8.3. kviestis į posėdžius Savivaldybės tarybos narius, Savivaldybės administracijos valstybės tarnautojus ir darbuotojus, dirbančius pagal darbo sutartį, specialistus (ekspertus), Savivaldybės įstaigų ir kitų institucijų atstovus ar suinteresuotus asmenis ar jų grupes sprendžiant asmenų su negalia teisių apsaugos klausimus;
8.4. sudaryti darbo grupes iš savo narių ir (ar) pakviestų specialistų konkretiems asmenų su negalia teisių užtikrinimo klausimams spręsti ir siūlymams rengti; 
8.5. teikti rekomendacijas Savivaldybės institucijoms ir nevyriausybinėms organizacijoms, atstovaujančioms asmenų su negalia interesus.
9.	Gerovės taryba gali turėti ir kitų teisių, nustatytų kituose asmenų su negalia teises įgyvendinimą reguliuojančiuose teisės aktuose. 
10.	Gerovės tarybos veiklos planai, teikiamos ataskaitos, informacija apie įvyksiančius ir jau įvykusius posėdžius bei posėdžių protokolai privalo būti viešinami ir prieinami Kėdainių rajono savivaldybės interneto svetainėje www.kedainiai.lt. 

IV SKYRIUS
TARYBOS SUDĖTIS IR VEIKLOS ORGANIZAVIMAS

11.	Taryba sudaroma Savivaldybės tarybos sprendimu jos kadencijos laikotarpiui lygiateisės partnerystės pagrindu iš Kėdainių rajone veikiančių nevyriausybinių organizacijų, atstovaujančių asmenų su negalia interesus, ir Savivaldybės atstovų ir jų pakaitinių atstovų. Pasibaigus Savivaldybės tarybos kadencijai, Taryba tęsia darbą tol, kol nauja išrinkta Savivaldybės taryba sudaro naują Tarybą.
12.	Tarybą sudaro 9 (devyni) nariai:
12.1. Savivaldybės administracijos direktorius į Tarybą deleguoja 2 atstovus ir jų pakaitinius atstovus, atsakingus už švietimo, sveikatos, socialinių reikalų, sporto ir kultūros sritis;
12.2. Kėdainių rajono savivaldybės tarybos Švietimo ir kultūros komitetas į Tarybą deleguoja 1 atstovą ir jo pakaitinį atstovą;
12.3. Kėdainių rajono savivaldybės tarybos Sveikatos ir socialinės apsaugos komitetas į Tarybą deleguoja 1 atstovą ir jo pakaitinį atstovą;
12.4. Kėdainių rajone veikiančios nevyriausybinės organizacijos, atstovaujančios asmenų su negalia interesus, į Tarybą savo atstovus ir jų pakaitinius atstovus deleguoja pateikdamos raštiškus pranešimus apie savo atstovų delegavimą į Tarybą, neviršydamos nustatytos 5 narių kvotos. Jeigu organizacijos deleguoja daugiau kaip 5 narius, kandidatus į Tarybos sudėtį iš pasiūlytų atstovų atrenka ir deleguoja Kėdainių rajono savivaldybės nevyriausybinių organizacijų taryba.
13.	Kvietimą deleguoti nevyriausybinių organizacijų atstovus į Tarybą Savivaldybės administracija skelbia viešai Savivaldybės interneto svetainėje www.kedainiai.lt  nurodydama kandidatūrų pateikimo terminą.
14.	Tarybos pirmininką ir pirmininko pavaduotoją Tarybos nariai išrenka per pirmąjį Tarybos posėdį paprasta balsų dauguma atviru balsavimu. Pirmininku išrenkamas daugiausia balsų surinkęs Tarybos narys.
15. 	Tarybos pirmininku išrinkus savivaldybės institucijos atstovą, Tarybos pirmininko pavaduotoju turi būti išrinktas asmenų su negalia organizacijų atstovas ir atvirkščiai.
16.	Pirmąjį Tarybos posėdį, kuriame išrenkamas pirmininkas ir jo pavaduotojas, šaukia ir jam pirmininkauja Savivaldybės administracijos Socialinės paramos skyriaus vedėjas per 2 mėnesius nuo personalinės Tarybos sudėties patvirtinimo.
17.	Tarybos nario ar jo pakaitinio nario įgaliojimai pasibaigia:
17.1. atsistatydinus savo noru, rašytiniu prašymu;
17.2. jis nustoja eiti pareigas jį į Tarybą delegavusioje valstybės institucijoje, asociacijoje ar nevyriausybinėje organizacijoje arba yra pašalintas iš jį į Tarybą delegavusios valstybės institucijos, asociacijos ar nevyriausybinės organizacijos narių;
17.3. teismas jį pripažįsta neveiksniu darbo (tarnybos) teisinių ir (ar) visuomeninių santykių srityse;
17.4. jis miršta.
18.	Į Tarybos nario ar jo pakaitinio nario, kurio įgaliojimai baigėsi, vietą deleguojamas kitas asmuo ta pačia tvarka, kaip ir asmuo, kurio įgaliojimai baigėsi.
19.	Tarybos darbo forma yra posėdžiai. Juos šaukia ir jiems pirmininkauja Tarybos pirmininkas, jo nesant – pirmininko pavaduotojas.
20.	Tarybos posėdis laikomas teisėtu, jeigu jame dalyvauja daugiau kaip pusė Tarybos narių.
21.	Tarybos posėdžius techniškai aptarnauja ir posėdžius protokoluoja Savivaldybės administracijos direktoriaus paskirtas valstybės tarnautojas ar darbuotojas, dirbantis pagal darbo sutartį, kuris nėra Tarybos narys.
22.	Tarybos posėdžiai šaukiami ne rečiau kaip kartą per tris mėnesius, esant reikalui gali būti šaukiami neeiliniai posėdžiai.
23.	Taryba sprendimus priima posėdyje dalyvaujančių narių balsų dauguma. Jeigu balsai pasiskirsto po lygiai, lemia Tarybos pirmininko (jo nesant – pirmininko pavaduotojo) balsas.
24.	Tarybos sprendimai įforminami protokolais. Protokolus pasirašo posėdžio pirmininkas ir sekretorius. 
25.	Tarybos sprendimai yra patariamojo, rekomendacinio pobūdžio.
26.	Tarybos sprendimai yra vieši, skelbiami savivaldybės interneto svetainėje www.kedainiai.lt

V SKYRIUS
BAIGIAMOSIOS NUOSTATOS

27.	Taryba steigiama ir jos nuostatai tvirtinami (keičiami) Savivaldybės tarybos sprendimu. 
28.	Tarybos posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.
29.	Taryba užtikrina gautų asmens duomenų konfidencialumą. Asmens duomenys tvarkomi atsižvelgiant į 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, kuriuo panaikinama Direktyva 95/46/EB (Bendrasis duomenų apsaugos reglamentas), nuostatas. Dokumentai saugomi Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais. Duomenų subjektų teisės įgyvendinamos Reglamento (ES) 2016/679 ir duomenų valdytojo, į kurį kreipiamasi dėl duomenų subjektų teisių įgyvendinimo, nustatyta tvarka.

